Te kꞌu riꞌ ri Jesús xukꞌut ribꞌ jumul chik chkiwäch ru tijoxelabꞌ chiꞌ ri mar re Tiberias.
Je waꞌ xubꞌan chukꞌutik ribꞌ:
Konojel waꞌ junam e kꞌolik.
Ri tat Simón Pedro,
ri tat Tomás ri käbꞌix Gemelo che,
ri tat Natanael ri aj Caná re Galilea,
ri kiebꞌ u kꞌojol ri tat Zebedeo,
xuqujeꞌ kiebꞌ chik chke ru tijoxelabꞌ ri Jesús.
Ri tat Simón Pedro xubꞌij chke:
Kineꞌ chuchapik kär,
—xcha chke.
Ri e areꞌ xkibꞌij che:
Ri uj xuqujeꞌ kujeꞌ awukꞌ,
—xecha che.
Xebꞌeꞌ kꞌut,
xebꞌok pa jun barco,
man kꞌo tä kꞌu kär xkichap pa ronojel ri jun aqꞌabꞌ riꞌ.
Aretaq tajin käpe ru saqirik,
ri Jesús xukꞌut ribꞌ chkiwäch chiꞌ ri mar,
are kꞌu ru tijoxelabꞌ man xkichꞌobꞌ taj chi are ri Areꞌ.
Te riꞌ xubꞌij chke:
¡Ix achijabꞌ!
¿A mat kꞌo ri i chapom?
—xcha chke.
Ri e areꞌ xechꞌawik,
xkibꞌij:
Man kꞌo taj,
—xechaꞌ.
Te riꞌ xubꞌij ri Jesús chke:
Chikꞌiäqa ri kꞌat pa ru wikiäqꞌabꞌ ri barco,
kꞌo kꞌu na ri kichapo,
—xcha riꞌ chke.
Jeꞌ kꞌu xkaꞌno.
Te riꞌ man xekowin tä chi kꞌu che resaxik loq ri kꞌat chapäbꞌal kär pa ri jaꞌ rumal chi sibꞌalaj xnoj ri kꞌat che taq kär.
Te riꞌ ri tijoxel ri sibꞌalaj loqꞌ chuwäch ri Jesús xubꞌij che ri tat Pedro:
¡Are ri Qajaw Jesús!
—xcha che.
Xuwi xuta waꞌ ri tat Simón Pedro chi are ri Qajaw Jesús,
xukoj ri ratzꞌiaq rumal chi resam waꞌ.
Xukꞌiäq kꞌu bꞌi ribꞌ pa ri jaꞌ.
Ri nikꞌiaj tijoxelabꞌ chik xeopan chiꞌ ri ulew chupam ri barco,
ki jururem ri kꞌat nojinaq che taq kär.
Xa kꞌu cien metros xekꞌoji wi che ru chiꞌ ri ulew.
Aretaq xebꞌel pa ri barco,
teꞌ xkilo kꞌo jun qꞌaqꞌ nukꞌum,
kꞌo kꞌu jun kär pa ri rachaq qꞌaqꞌ,
xuqujeꞌ e kꞌo jujun kaxlan wa.
Ri Jesús xubꞌij chke:
Cheikꞌama loq jujun chke ri kär ri kꞌä teꞌ xechaptaj iwumal,
—xcha chke.
Xpaqi kꞌu ri tat Simón Pedro pa ri barco,
xresaj kꞌu loq ri jun kꞌat chapäbꞌal kär nojinaq che taq kär.
Xujururej kꞌu loq waꞌ chiꞌ ri ulew.
¡Nojinaq kꞌu ri kꞌat!
E kꞌo jun ciento rukꞌ kawinaq oxlajuj nimaq taq kär chupam.
Pune sibꞌalaj e kꞌia ri kär,
ri kꞌat man xtꞌoqopin taj.
Te riꞌ xubꞌij ri Jesús chke:
Chixsaꞌj,
chixwoq bꞌaꞌ,
—xcha chke.
Man kꞌo tä kꞌu jun chke ru tijoxelabꞌ xuchajij animaꞌ xutaꞌ che jachin ri Areꞌ rumal chi konojel ketam chi are ri Qajaw Jesús.
Te kꞌu riꞌ ri Jesús xqebꞌ kukꞌ,
xukꞌam kꞌu ri kaxlan wa,
xuya chke.
Jeꞌ xuqujeꞌ xubꞌan rukꞌ ri kär.
Are urox mul waꞌ ri xukꞌut ribꞌ ri Jesús chkiwäch ru tijoxelabꞌ aretaq ya kꞌastajinaq chik chkixol ri käminaqibꞌ.
Aretaq xtijtaj ri ki wa re aqꞌabꞌil,
ri Jesús xutaꞌ che ri tat Simón Pedro,
xubꞌij che:
Simón,
u kꞌojol ri tat Jonás,
¿a qas loqꞌ na kinawil in chkiwäch konojel taq waꞌ?
—xcha che.
Ri tat Pedro xchꞌawik,
xubꞌij:
Jeꞌ,
je riꞌ,
Wajaw.
Etam yaꞌ la chi kwaj la,
—xcha che.
Ri Jesús xubꞌij che:
Cheayuqꞌuj bꞌaꞌ ri alaj taq nu chij,
—xcha che.
Chukamul chik xutaꞌ che:
Simón,
u kꞌojol ri tat Jonás,
¿a qas loqꞌ na kinawilo?
—xcha che.
Ri tat Pedro xchꞌawik,
xubꞌij che:
Jeꞌ,
Wajaw.
Etam yaꞌ la chi kwaj la,
—xcha che.
Ri Jesús xubꞌij che:
Cheayuqꞌuj bꞌaꞌ ri nu chij,
—xcha che.
Churox mul chik xutaꞌ che:
Simón,
u kꞌojol ri tat Jonás,
¿a qas kinawaj?
—xcha che.
Ri tat Pedro xbꞌisonik rumal chi xutaꞌ che churox mul we qas loqꞌ chuwäch,
xubꞌij kꞌu che:
Wajaw,
etam la ronojel.
Etam yaꞌ la chi qas kwaj la,
—xcha che.
Ri Jesús xubꞌij che:
Cheayuqꞌuj bꞌaꞌ ri nu chij,
—xcha che.
Qas tzij kinbꞌij chawe,
chi aretaq at ala na,
ri at xakoj ri awatzꞌiaq,
xateꞌk jawijeꞌ ri xawaj xateꞌ wi.
Aretaq kꞌut katrijobꞌik,
kayuq na ri a qꞌabꞌ,
jun chi kꞌut käkojow na ri awatzꞌiaq chawij,
katukꞌam kꞌu na bꞌi chilaꞌ jawijeꞌ ri man kawaj tä wi,
—xcha che.
Ri Jesús xubꞌij waꞌ we tzij riꞌ chubꞌixik che jas u wäch kämikal ri kuriq na ri tat Pedro,
kunimarisaj kꞌu na u qꞌij ri Dios.
Te kꞌu riꞌ xubꞌij che:
¡Tasaꞌj wukꞌ!
—xcha che.
Aretaq xkaꞌy ri tat Pedro chrij,
xrilo chi teren ri tijoxel chkij ri sibꞌalaj loqꞌ chuwäch ri Jesús,
ri xtꞌuyi chuxkut ri Jesús chiꞌ ri mesa aretaq xkaꞌn ri kꞌisbꞌal wiꞌm re bꞌenaq qꞌij,
ri xutaꞌ che ri Jesús,
xubꞌij:
“Wajaw,
¿jachin riꞌ ri käjachow na la?”
—xcha riꞌ.
Aretaq ri tat Pedro xrilo,
xubꞌij che ri Jesús:
Qajaw,
waꞌ we jun riꞌ,
¿jas ri kukꞌulmaj na ri areꞌ?
—xcha che.
Ri Jesús xchꞌawik,
xubꞌij che:
We ri in kwaj chi käkꞌasi na ri areꞌ kꞌä kintzelej na loq,
¿jas awe at che?
Ri at tasaꞌj wukꞌ,
—xcha che.
Xel kꞌu u tzijol waꞌ chkixol ri qachalal chi ri tijoxel riꞌ man käkäm taj.
Man xubꞌij tä kꞌu ri Jesús che chi man käkäm taj,
xane xubꞌij:
“We kwaj chi käkꞌasi na ri areꞌ kꞌä kintzelej na loq,
¿jas awe at che?”
—xcha ri Jesús che ri tat Pedro.
Are kꞌu waꞌ ri tijoxel ri xuqꞌalajisaj chi qas tzij waꞌ ri xutzꞌibꞌaj kanoq.
Qetam kꞌut chi kubꞌij ri qas tzij.
Sibꞌalaj kꞌia chi kꞌu na ri xubꞌan ri Jesús.
We ta ketzꞌibꞌax waꞌ chkijujunal,
kinchomaj chi man kubꞌana tä ronojel ruwächulew che kꞌolibꞌal ke ri wuj ri ketzꞌibꞌax na.
Amén.